Thessalonikin arkeologinen museo

**Thessalonikin arkeologinen museo** () on arkeologinen museo Thessalonikissa Kreikassa. Se on yksi koko Kreikan merkittävimmistä arkeologisista museoista, ja esittelee Thessalonikista ja kreikkalaisen Makedonian alueelta löydettyä pääosin antiikin aikaista esineistöä.

## Historia ja rakennus

Museo on perustettu vuonna 1912 heti sen jälkeen, kun Makedonia oli liitetty Kreikkaan. Alkuvaiheessa kaupungin muinaismuistoja kerättiin muun muassa kouluihin sekä Rotundaan ja Valkoiseen torniin. Ensimmäisenä varsinaisena museona toimi Yeni Camin moskeija vuodesta 1925. Toisen maailmansodan aikana muinaismuistot kätkettiin maahan ja palautettiin museoon vuonna 1953.

Varsinaisen museorakennuksen suunnittelu alkoi 1950-luvulla. Se aloitti toimintansa vuonna 1962. Avajaiset olivat 27. lokakuuta kyseisenä vuonna kaupungin vapauttamisen 50-vuotisjuhlien yhteydessä. Heti alusta esillä olivat vasta samana vuonna esiin kaivetut Dervénin löydökset. Myös Aigain eli Vergínan aarteet sijoitettiin museoon heti niiden löydyttyä, ja ne olivat museon merkittävimpiä esineitä kunnes Vergínan hautojen omat museotilat eli Aigain kuningashautojen museo valmistui vuonna 1998 ja aarteet siirrettiin sinne. Museo uusittiin kokonaisuudessaan vuosina 2002–2006.

Museorakennus edustaa antiikin kreikkalaisesta tilankäytöstä vaikutteita ottanutta modernia arkkitehtuuria. Rakennus on suojeltu vuodesta 2003 yhtenä kreikkalaisen modernismin merkkiteoksista. Aivan museon vieressä sijaitsee Bysanttilaisen kulttuurin museo.

## Kokoelmat

Museon kokoelmiin kuuluu löytöjä esihistorialliselta ajalta antiikin ajan lopulle. Kokoelmiin kuuluu löytöjä arkeologisilta kaivauksilta eri puolilta Thessalonikia ja Makedoniaa. Lisäksi museossa on alun perin yksityiskokoelmista peräisin olleita esineitä. Museon pysyvät näyttelyt on järjestetty kuuteen kokonaisuuteen, jotka esittelevät muun muassa Makedonian historiaa esihistorialliselta ajalta antiikin ajan lopulle, asutusten ja kaupunkien kehittymistä, Thessalonikin kaupungin historiaa sekä kullan merkitystä makedonialaisessa kulttuurissa.

Monet merkittävimmistä esineistä ovat peräisin haudoista muun muassa Agía Paraskevístä, Dervénistä, Evropóksesta, Litístä, Sérresistä, Síndoksesta, Makrýgialoksesta ja Néa Filadélfeiasta sekä antiikin Aigaista eli Vergínasta. Merkittävimpiin museoesineisiin kuuluvat muun muassa lukuisat kultakorut; Dervénin krateeri, jonka koristelu esittää Dionysoksen ja Ariadnen avioitumista, noin vuodelta 330–320 eaa.; sekä Dervénin papyrus, joka on Euroopan vanhin säilynyt käsikirjoitus, noin vuodelta 340 eaa.


Macedonian Museums-89-Arx Thessaloniknhs-401.jpg|Museon kokoelmia.
Archaeological Museum of Thessaloniki, Greece (8725589666).jpg|Museon kokoelmia.
Archaeological Museum of Thessaloniki, Greece (8726758910).jpg|Museon kokoelmia.
Macedonian Museums-89-Arx Thessaloniknhs-397.jpg|Museon veistoskokoelmia.
The Macedonian tomb of Aghia Paraskevi (8725600031).jpg|Löytöjä haudasta Agía Paraskevístä, n. 520 eaa.
Black-figure krater, a vase used for mixing wine with water at symposia (8725613522).jpg|Haudasta löydetty krateeri, 500-luku eaa.
Gravestone depicting a maiden holding a dove (8725650111).jpg|Nuoren tytön hautakivi, Néa Kallikráteia, Chalkidikí, n. 440 eaa.
The Derveni Papyrus.jpg|Dervénin papyrus, n. 340 eaa.
Cratère de Derveni 0001.jpg|Dervénin krateeri, n. 330–320 eaa.
Derveni tombe Z 08708.jpg|Kultainen seppele Dervénin haudasta Z.
Sindos tombe de femme n°67 08749.jpg|Kultakoruja naisen haudasta Síndoksesta.
DAMAIOS Poem to Osiris Death 125 100 BCE Thessaloniki Museum Greece.JPG|Runo Osiriksen kuolemasta piirtokirjoituksessa, n. 125–100 eaa.
Octavian Augustus-Thessaloniki Archaeological Museum.jpg|Keisari Augustuksen patsas, n. 14–37 jaa.
Archaeological Museum, Thessaloniki, Greece (7457574978).jpg|Dionysoksen patsas, 100-luku jaa.


## Lähteet

## Aiheesta muualla

* Αρχαιολογικό Μουσείο Θεσσαλονίκης - Archaeological Museum of Thessaloniki